《登瀛图》
明代·孙承恩

长安旭日光曈昽，黄金之宫五云中。和风骀荡春融融，六街三市人丛丛。

千家启高门，十里飘香尘。绿杨红杏蒸如云，行人快睹三郎君。

郎君马上好丰采，此时见者谁不爱。宫袍初着裁制新，唐巾样古流风在。

武夫执盖前导行，徙御肃穆无哗惊。垂鞭亸袖貌闲雅，頫仰意态春风生。

萧萧如闻骢马鸣，调良亦似知人情。后从者谁大京兆，纷前拥后真光荣。

即看此幅谁所摹，人言誇官本，我道登瀛图。三郎君者孰姓氏，有美李子张与胡。

秀发山川尽英彦，良工笔下开生面。九州四海莽寥阔，恍惚图中一朝见。

同升之义非偶然，侈恩纪盛誇当年。岂惟睽违代瞻对，还使异日儿孙传。

吁嗟人生赋命有穷达，致身如此宁非杰。亦知温饱非雅意，更有远大事业希前哲。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。